### NN 55/2019 (31.5.2019.), Rješenje Agencija za zaštitu tržišnog natjecanja klasa: UP/I 034-03/17-01/025, urbroj: 580-10/65-2019-064 od 13. svibnja 2019.

Agencija za zaštitu tržišnog natjecanja

1056

Agencija za zaštitu tržišnog natjecanja, na temelju članka 30. točke 2., članka 31., članka 49. stavka 1. i 2. i članka 58. stavka 1. točke 9. Zakona o zaštiti tržišnog natjecanja (»Narodne novine«, br. 79/09 i 80/13), u upravnom postupku utvrđivanja narušavanja tržišnog natjecanja zlouporabom vladajućeg položaja, pokrenutom po službenoj dužnosti po inicijativi poduzetnika PIK Vrbovec – mesna industrija d.d., sa sjedištem u Vrbovcu, Zagrebačka 148, protiv poduzetnika Hrana Tec d.o.o., sa sjedištem u Čakovcu, Preloška ulica 46, na temelju odluke Vijeća za zaštitu tržišnog natjecanja, u sastavu: Mladen Cerovac, mag. iur., predsjednik Vijeća, Vesna Patrlj, dipl. iur., zamjenica predsjednika Vijeća, dr. sc. Mirta Kapural, Denis Matić, dipl. iur. i mr. sc. Ljiljana Pavlic, članovi Vijeća, sa sjednice 14/2019., održane 13. svibnja 2019., donosi sljedeće

RJEŠENJE

I. Prihvaćaju se mjere, uvjeti i rokovi koje je predložio poduzetnik Hrana Tec d.o.o., sa sjedištem u Čakovcu, Preloška ulica 46, i to na način kako slijedi:

a) Hrana Tec d.o.o. preuzima obvezu da prekine s praksom pružanja besplatnog servisa odnosno naplate samo putnih troškova servisera za kupce koji kupuju klipse u određenoj vrijednosti. Hrana Tec d.o.o. će navedenu praksu promijeniti na način da uslugu servisa pruža svim kupcima pod jednakim uvjetima, bez obzira na vrijednost kupljenih klipsi, i to u skladu s komercijalnom politikom za servisne usluge;

b) Rok za izvršenje navedene mjere jest 30 dana od dana dostavljanja rješenja Agencije za zaštitu tržišnog natjecanja kojim se prihvaća predložena mjera;

c) Hrana Tec d.o.o. će u daljnjem roku od 30 dana dostaviti dokaze Agenciji za zaštitu tržišnog natjecanja kojima se potvrđuje izvršenje mjere u zadanom roku, uključujući cjenik s napomenom o tome da će usluge servisa pružati svim kupcima pod jednakim uvjetima bez obzira na vrijednost kupnje.

II. Predložene mjere, uvjeti i rokovi iz točke I. izreke ovog rješenja ocjenjuju se dostatnima za otklanjanje mogućih negativnih učinaka i ponovnu uspostavu tržišnog natjecanja na tržištu prodaje rezervnih dijelova za klipserice marke Poly-clip System na teritoriju Republike Hrvatske, tržištu pružanja usluga popravka i održavanja klipserica marke Poly-clip System na teritoriju Republike Hrvatske i tržištu prodaje potrošnog materijala za klipserice na teritoriju Republike Hrvatske.

III. Predložene mjere, uvjeti i rokovi iz točke I. izreke ovog rješenja ovim rješenjem postaju obvezni za poduzetnika Hrana Tec d.o.o.

IV. Utvrđuje se da, nakon izvršenja mjera iz točke I. izreke ovog rješenja, nema uvjeta za daljnje vođenje postupka protiv poduzetnika Hrana Tec d.o.o.

V. U slučaju da Agencija za zaštitu tržišnog natjecanja utvrdi kako se poduzetnik Hrana Tec d.o.o. ne pridržava utvrđenih mjera, uvjeta i rokova iz točke I. izreke ovog rješenja, takvo postupanje smatrat će se povredom Zakona o zaštiti tržišnog natjecanja, što će se utvrditi posebnim rješenjem kojim će se izreći i upravno-kaznena mjera.

VI. Poduzetnik Hrana Tec d.o.o. obveznik je plaćanja upravne pristojbe u iznosu od 24.500,00 kuna. Upravna pristojba uplaćuje se u korist Državnog proračuna Republike Hrvatske.

Rok izvršenja: bez odgode, a najkasnije 8 (osam) dana od dostave ovog rješenja.

VII. Ovo će rješenje biti objavljeno u »Narodnim novinama« i na mrežnim stranicama Agencije za zaštitu tržišnog natjecanja.

Obrazloženje

1. POSTUPAK UTVRĐIVANJA NARUŠAVANJA TRŽIŠNOG NATJECANJA

Agencija za zaštitu tržišnog natjecanja (dalje: AZTN), postupajući po inicijativi poduzetnika PIK Vrbovec – mesna industrija d.d., sa sjedištem u Vrbovcu, Zagrebačka 148 (dalje: PIK Vrbovec), pokrenula je zaključkom od 8. lipnja 2018., po službenoj dužnosti, na temelju članka 38. stavka 1. i članka 39., u svezi s člankom 13. Zakona o zaštiti tržišnog natjecanja (»Narodne novine«, br. 79/09 i 80/13, dalje: ZZTN), postupak utvrđivanja sprječavanja, ograničavanja ili narušavanja tržišnog natjecanja zlouporabom vladajućeg položaja protiv poduzetnika Hrana Tec d.o.o., sa sjedištem u Čakovcu, Preloška ulica 46, zastupanog po punomoćniku [...], odvjetniku iz [...] (dalje: Hrana Tec), jer je tijekom prethodnog ispitivanja stanja na mjerodavnom tržištu utvrđeno kako postoje indicije da se Hrana Tec nalazi u vladajućem položaju na mjerodavnim tržištima prodaje rezervnih dijelova za klipserice marke Poly-clip System i pružanja usluga popravaka i održavanja klipserica marke Poly-clip System na teritoriju Republike Hrvatske te je u postupku potrebno utvrditi predstavlja li postupanje Hrane Tec vezano uz odbijanje ugradnje displaya i način opskrbe proizvodima Poly-clip System prema PIK-u Vrbovec, kao i postupanje u odnosu na ostale kupce rečenih proizvoda, zlouporabu vladajućeg položaja u smislu članka 13. ZZTN-a.

Također, spornom je smatrana i činjenica da Hrana Tec usluge servisa pruža besplatno za sve kupce koji klipse marke Poly-clip System kupuju od Hrane Tec u vrijednosti višoj od određenog iznosa, dok kupcima koji kupuju klipse u određenom rasponu naplaćuje samo dolazak. Na taj način može doći do prelijevanja tržišne snage Hrane Tec s mjerodavnog tržišta pružanja usluga popravaka i održavanja klipserica marke Poly-clip System na teritoriju Republike Hrvatske na tržište prodaje potrošnog materijala za klipserice na teritoriju Republike Hrvatske.

Tijekom prethodnog ispitivanja stanja na mjerodavnom tržištu te kasnije u postupku utvrđivanja zlouporabe vladajućeg položaja pokrenutom protiv Hrane Tec, AZTN je zatražio i zaprimio očitovanja, podatke i relevantnu dokumentaciju od podnositelja inicijative, poduzetnika protiv kojega je podnesena inicijativa te poduzetnika koji posluju na svim promatranim tržištima.

2. PRIJEDLOG PREUZIMANJA OBVEZA OD STRANE PODUZETNIKA

U podnesku zaprimljenom 28. siječnja 2019., Hrana Tec je u smislu članka 49. ZZTN-a dostavila prijedlog preuzimanja obveze izvršenja određenih mjera, uvjeta i rokova u kojima će to učiniti, a koji se sastoje od sljedećeg:

– Hrana Tec preuzima obvezu da prekine s praksom pružanja besplatnog servisa odnosno naplate samo putnih troškova servisera za kupce koji kupuju klipse u određenoj vrijednosti. Hrana Tec će navedenu praksu promijeniti na način da uslugu servisa pruža svim kupcima pod jednakim uvjetima, bez obzira na vrijednost kupljenih klipsi, i to u skladu s komercijalnom politikom za servisne usluge;

– Rok za izvršenje navedene mjere jest 30 dana od dana dostavljanja rješenja AZTN-a kojim se prihvaća predložena mjera;

– Hrana Tec će u daljnjem roku od 30 dana dostaviti dokaze AZTN-u kojima se potvrđuje izvršenje mjere u zadanom roku, uključujući cjenik s napomenom o tome da će usluge servisa pružati svim kupcima pod jednakim uvjetima bez obzira na vrijednost kupnje.

3. NAMJERA PRIHVAĆANJA PREUZIMANJA IZVRŠENJA MJERA I UVJETA I JAVNI POZIV

Člankom 49. stavkom 5. ZZTN-a propisano je da će AZTN namjeru prihvaćanja preuzimanja izvršenja mjera i uvjeta iz članka 49. stavka 1. ZZTN-a objaviti na svojoj internetskoj stranici u obliku skraćenog opisa predmeta i sadržaja mjera i uvjeta, uz poziv svim zainteresiranim stranama za dostavljanje pisanih primjedbi, stavova i mišljenja u roku od 20 (dvadeset) dana od dana objave poziva.

Stoga je AZTN 29. ožujka 2019., sukladno članku 49. točki 5. ZZTN-a, na mrežnim stranicama AZTN-a: www.aztn.hr, objavio namjeru prihvaćanja preuzimanja izvršenja mjera i uvjeta, uz javni poziv svim zainteresiranim stranama za dostavljanje pisanih primjedbi, stavova i mišljenja na prijedlog Hrane Tec za preuzimanje obveze izvršenja određenih mjera i uvjeta te rokova u kojima će to učiniti. Rok za stavljanje primjedbi istekao je 18. travnja 2019., pri čemu AZTN nije zaprimio primjedbe na objavljeni javni poziv.

4. ANALIZA PRIJEDLOGA HRANE TEC O NAMJERI PREUZIMANJA OBVEZE IZVRŠENJA MJERA I UVJETA TE ROKOVA U KOJIMA ĆE TO UČINITI

AZTN je utvrdio kako prijedlog preuzimanja obveze izvršenja mjera i uvjeta te rokova u kojima će to Hrana Tec učiniti udovoljava formalnim uvjetima iz članka 49. stavka 1. ZZTN-a, odnosno da je podnesen nakon pokretanja postupka sukladno članku 39. ZZTN-a, a prije dostave Obavijesti o preliminarno utvrđenim činjenicama u postupku iz članka 48. ZZTN-a.

AZTN, u smislu članka 49. stavka 4. ZZTN-a, može prihvatiti preuzimanje izvršenja određenih mjera i uvjeta iz članka 49. stavka 1. ZZTN-a u slučaju kratkog trajanja povrede, suradnje poduzetnika u postupku i predlaganja mjera i uvjeta u prvih šest mjeseci vođenja postupka te kada ocijeni da je prihvaćanje preuzimanja mjera i uvjeta iz članka 49. stavka 1. ZZTN-a svrsishodno radi bržeg uspostavljanja tržišnog natjecanja na određenom tržištu, a bez dugotrajnog vođenja postupka.

U predmetnom postupku Hrana Tec je u potpunosti surađivala s AZTN-om te je prijedlog mjera i uvjeta podnijela prije dostave Obavijesti o preliminarno utvrđenim činjenicama u postupku.

Prijedlog Hrane Tec predstavlja dobrovoljnu mjeru koja dovodi do bržeg uspostavljanja tržišnog natjecanja na mjerodavnim tržištima bez dugotrajnog vođenja postupka.

Pritom je potrebno naglasiti kako je u tijeku postupka u odnosu na ostale modalitete potencijalne zlouporabe vladajućeg položaja Hrane Tec radi čijeg je utvrđivanja pokrenut postupak – odbijanje ugradnje displaya i način opskrbe proizvodima Poly-clip System prema PIK-u Vrbovec i ostalim kupcima rečenih proizvoda, utvrđeno kako je sporna neugradnja displaya predstavljala jedini izolirani slučaj u kojem Hrana Tec nije pružila uslugu poduzetniku PIK Vrbovec pa tako nije došlo do prekida njihove poslovne suradnje u promatranom razdoblju, budući da je Hrana Tec i nakon tog događaja isporučivala rezervne dijelove i potrošni materijal PIK-u Vrbovec, a između ostalog i programirala display na drugoj klipserici.

Nadalje, utvrđeno je kako sama neugradnja displaya nije predstavljala značajnu otegotnu okolnost za PIK Vrbovec jer su radnici iz Službe održavanja PIK-a Vrbovec dva dana nakon odbijanja ugradnje samostalno ugradili predmetni display.

Zaključno, utvrđeno je kako u tijeku postupka niti jedan od ispitanih poduzetnika, konkurenata PIK-a Vrbovec, nije naveo da je imao bilo kakvih problema vezano uz narudžbe od poduzetnika Hrana Tec, a riječ je i o poduzetnicima koji osim proizvoda koje distribuira Hrana Tec koriste i potrošni materijal drugih proizvođača.

Stoga ovakav prijedlog Hrane Tec, u kontekstu utvrđenog činjeničnog stanja u postupku, dovodi do bržeg uspostavljanja tržišnog natjecanja na mjerodavnom tržištu bez dugotrajnog vođenja postupka.

Osim toga, na objavljenu namjeru AZTN-a o prihvaćanju preuzimanja izvršenja mjera i uvjeta, uz javni poziv svim zainteresiranim stranama za dostavljanje pisanih primjedaba, stavova i mišljenja na prijedlog Hrane Tec za preuzimanje obveze izvršenja određenih mjera i uvjeta te rokova u kojima će to učiniti, nitko nije dostavio primjedbe.

Slijedom svega navedenog, AZTN je prihvatio predložene mjere i uvjete poduzetnika Hrana Tec na način na koji su one konkretizirane u podnesku Hrane Tec zaprimljenom u AZTN-u 28. siječnja 2019.

5. ODLUKA VIJEĆA ZA ZAŠTITU TRŽIŠNOG NATJECANJA

Na temelju dostavljenih očitovanja i dokumentacije, Vijeće za zaštitu tržišnog natjecanja (dalje: Vijeće), sukladno ovlastima iz članaka 27. i 30. točke 2. ZZTN-a te članka 31. ZZTN-a, na sjednici 14/2019., održanoj 13. svibnja 2019., razmatralo je navedeni predmet te je donijelo odluku da se, u smislu članka 49. stavka 2. ZZTN-a, predložene mjere, uvjeti i rokovi Hrane Tec prihvaćaju kao dostatni za otklanjanje negativnih učinaka i ponovnu uspostavu tržišnog natjecanja na promatranim tržištima, pri čemu donošenjem ovoga rješenja AZTN-a postaju obvezni za Hranu Tec.

Vijeće svoju odluku o prihvaćanju mjera, uvjeta i rokova u smislu članka 49. stavka 2. ZZTN-a temelji na tome da je Hrana Tec surađivala s AZTN-om i nastojala uskladiti svoje postupanje s propisima o zaštiti tržišnog natjecanja.

Sukladno članku 49. stavku 3. ZZTN-a, rješenjem AZTN određuje rokove u kojima poduzetnik treba izvršiti mjere i uvjete iz članka 49. stavka 2. ZZTN-a, obvezuje poduzetnika na dostavu dokaza kojima potvrđuje izvršenje mjera i uvjeta u zadanom roku te utvrđuje da nema uvjeta za daljnje vođenje postupka protiv tog poduzetnika.

Stoga je Vijeće donijelo odluku kojom se, u smislu članka 49. stavka 2. i 3. ZZTN-a, prihvaćaju mjere i uvjeti koje je predložila Hrana Tec te joj je naloženo da u ostavljenom roku dostavi dokaze da je postupila sukladno točki I. izreke ovog rješenja. Nakon izvršenja mjera iz točke I. izreke ovog rješenja, nema uvjeta za daljnje vođenje postupka protiv Hrane Tec u ovom predmetu.

U smislu članka 49. stavka 7. ZZTN-a, ako u nadzoru nad provedbom mjera i uvjeta iz članka 49. stavka 1. ZZTN-a AZTN utvrdi da se Hrana Tec ne pridržava utvrđenih mjera, uvjeta i rokova iz članka 49. stavka 3. ZZTN-a, takvo postupanje smatrat će se povredom ZZTN-a te će se to utvrditi posebnim rješenjem kojim će se izreći i upravno-kaznena mjera sukladno odredbama ZZTN-a.

Slijedom svega navedenog, AZTN je na temelju odluke Vijeća odlučio kao u točkama I. do V. izreke ovog rješenja.

Prijedlog stranke u postupku za preuzimanje obveze izvršenja određenih mjera i uvjeta te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN-a i rješenje AZTN-a o prihvaćanju predloženih mjera, uvjeta i rokova koji postaju obvezni za predlagatelja, u smislu članka 49. stavaka 2. i 3. ZZTN-a, podliježu naplati upravnih pristojbi, sukladno odredbi članka 4. stavka 1. Zakona o upravnim pristojbama (»Narodne novine«, br. 115/16 dalje: Zakon o upravnim pristojbama) te članka 1. Uredbe o tarifi upravnih pristojbi (»Narodne novine«, br. 8/17, 37/17,129/17 i 18/19; dalje: Uredba o tarifi upravnih pristojbi).

Naime, prijedlog stranke u postupku za preuzimanje obveze izvršenja određenih mjera i uvjeta te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN-a podliježe obvezi naplate upravne pristojbe u iznosu od 3.500,00 kuna, u smislu tarifnog broja 93. točke 4. Tarife upravnih pristojbi Uredbe o tarifi upravnih pristojbi.

Upravna pristojba u iznosu od 21.000,00 kuna za rješenje AZTN-a o prihvaćanju predloženih mjera, uvjeta i rokova koji postaju obvezni za predlagatelja, u smislu članka 49. stavaka 2. i 3. ZZTN-a, naplaćuje se sukladno tarifnom broju 94. točki 9. Tarife upravnih pristojbi Uredbe o tarifi upravnih pristojbi.

Navedeni iznos uplaćuje se u roku od osam (8) dana od dana dostave ovog rješenja u korist Državnog proračuna Republike Hrvatske na račun broj: HR1210010051863000160, model HR64, poziv na broj odobrenja: 5002-20833-…(navodi se OIB uplatitelja ili godina ili broj rješenja).

Sukladno odredbi članka 17. stavka 4. Zakona o upravnim pristojbama, nakon izvršene uplate obveznik uplate dužan je dokaz o obavljenoj uplati upravne pristojbe, dostaviti AZTN-u žurno, a najkasnije u roku od 8 (osam) dana, s pozivom na poslovni broj klase: UP/I 034-03/17-01/025. Dokaz može biti preslika naloga za plaćanje (uplatnica) ako je pristojba plaćena gotovinskim nalogom, potvrda iz sustava e-Pristojba ako je pristojba plaćena putem tog sustava ili preslika izvatka računa ako je pristojba plaćena bezgotovinskim nalogom.

U slučaju da obveznik uplate upravne pristojbe ne izvrši uplatu upravne pristojbe u ostavljenom roku, AZTN će po proteku roka, sukladno članku 19. Zakona o upravnim pristojbama, od nadležne Porezne uprave zatražiti prisilnu naplatu upravne pristojbe.

Slijedom iznijetoga, AZTN je na temelju odluke Vijeća odlučio kao u točki VI. izreke ovog rješenja.

Sukladno odredbi članka 59. stavka 2. ZZTN-a, a u svezi s člankom 58. stavkom 1. točkom 9. ZZTN-a, ovo će rješenje biti objavljeno u »Narodnim novinama«, dok će se prema članku 59. stavku 3. ZZTN-a ono objaviti i na mrežnim stranicama AZTN-a.

Stoga je AZTN, na temelju odluke Vijeća, odlučio kao u točki VII. izreke ovog rješenja.

UPUTA O PRAVNOM LIJEKU

Protiv ovoga rješenja nije dopuštena žalba, ali nezadovoljna stranka može tužbom pokrenuti upravni spor pred Visokim upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 034-03/17-01/025
 Urbroj: 580-10/65-2019-064
 Zagreb, 13. svibnja 2019.

Predsjednik
 Vijeća za zaštitu tržišnog natjecanja
 Mladen Cerovac, mag. iur., v. r.